4.11.2022 г.
BG
Официален вестник на Европейския съюз
C 421/23
В случай на кумулативно финансиране все още ли се изисква националният орган за финансиране или бенефициерите да допринесат с част от финансирането?
Това зависи от ставките на финансиране, определени на равнището на проекта и за двата източника на финансиране.
В случая с ЕФРР се прилагат правилата за държавна помощ и се определя максимално допустимата ставка на финансиране на оперативно равнище.
За да се провери съответствието с максимално допустимата ставка на финансиране, трябва да се вземе предвид цялото публично финансиране на равнището на проекта, включително подкрепата, получена например по линия на ЕФРР и „Хоризонт Европа“ под каквато и да е форма.
4.
Европейски партньорства
Използването на ЕФРР като национален принос към съфинансирани и институционализирани европейски партньорства „Европейско партньорство“ означава инициатива, при която ЕС и частни и/или публични партньори (като промишлени предприятия, публични органи или фондации) се ангажират съвместно да подкрепят разработването и изпълнението на програма за дейности в областта на НИИ.
В основата на всяко европейско партньорство стои стратегическа програма за научни изследвания и иновации, която всички партньори споделят и се ангажират да изпълняват.
Тази дългосрочна визия се превръща в конкретни дейности чрез годишни работни програми.
Европейските партньорства трябва да посочат конкретните си цели и задачи, както и набор от съответни ключови показатели за изпълнение.
В съответствие с член 73, параграф 4 от Регламента за общоприложимите разпоредби УО могат да решат да предоставят пряко подкрепа по линия на ЕФРР за операции, избрани в рамките на програма, съфинансирана от „Хоризонт Европа“ (напр. съфинансирано или институционализирано европейско партньорство).
В член 15, параграф 3 от Регламента за „Хоризонт Европа“ се посочва, че финансовите вноски от програми по ЕФРР (15) могат да се смятат за принос на участващата държава членка към съфинансирано или институционализирано европейско партньорство, при условие че това е в съответствие с правилата на Регламента за общоприложимите разпоредби.
Органите, които изпълняват програми, съфинансирани от „Хоризонт Европа“, трябва да бъдат определени като междинни звена на съответната програма по ЕФРР (член 71, параграф 5 от Регламента за общоприложимите разпоредби).
Това улеснява координирането и синхронизирането на „Хоризонт Европа“, съответната програма по ЕФРР и националната подкрепа.
Програмите по ЕФРР могат да покриват (част от) националния принос за участие в такива европейски партньорства.
Решение за участие в партньорство трябва да бъде взето в резултат на процес на подбор, който е в съответствие с правилата на политиката на сближаване.
Освен това, подобно на сертификата „Печат за високи постижения“, УО могат пряко да предоставят такъв принос (без да е необходима конкурсна покана за представяне на предложения и отделна процедура за подбор) за операции, които са били избрани по програма, съфинансирана по линия на „Хоризонт Европа“, в съответствие с член 73, параграф 4 от Регламента за общоприложимите разпоредби.
Въпреки това, както и в случая с „Печата за високи постижения“, УО все пак следва да извършат опростена оценка, като проверят дали тези проекти отговарят на изискванията на член 73, параграф 2, букви а), б) и ж) от Регламента за общоприложимите разпоредби.
Тези операции трябва: i) да са в съответствие с програмата, включително със съответните стратегии, залегнали в основата на програмата, и да осигуряват ефективен принос за постигането на специфичните цели на програмата; ii) да попадат в обхвата на дадено отключващо условие и да са в съответствие със съответните стратегии и документи за планиране, приети за спазването на това отключващо условие; и iii) да попадат в обхвата на съответния фонд и да бъдат отнесени към даден вид интервенция.
ОУ могат по подобен начин да прилагат категориите, максималните размери и методите за изчисляване на допустимите разходи, определени по „Хоризонт Европа“ за тези операции.
Съответствието с правилата за държавна помощ може да бъде осигурено чрез спазване на условията за съвместимост по член 25в от ОРГО, който предлага възможности за прилагане на допустимите разходи и ставките на финансиране по програма „Хоризонт Европа“ към проектите за научноизследователска и развойна дейност, избрани в рамките на програма, съфинансирана по линия на програма „Хоризонт“, които отговарят на условията, посочени в този член.
Приносът на програма по ЕФРР за европейските партньорства трябва да е в съответствие с правилата за забрана на двойното деклариране на разходи, посочени в член 63, параграф 9 от Регламента за общоприложимите разпоредби.
Едни и същи разходи не трябва да се декларират два пъти пред Комисията.
Два вида европейски партньорства са от значение за прилагането на член 15, параграф 3 от Регламента за „Хоризонт Европа“.
(15) Настоящият документ с насоки се фокусира върху полезните взаимодействия между програма „Хоризонт Европа“ и програмите по ЕФРР, но подобна логика се прилага и за другите програми, изброени в член 15, параграф 3.